Fl-aħħar xhur fil- Maltija feġġew diversi stejjer ta' mara ta' nazzjonalità Kroata li kienet tgħix Malta, u li fl-aħħar ftit snin irnexxielha tiffroda lil diversi Maltin. L-ammonti li rnexxielha tiffroda huma enormi u jgħoddu b'kollox eluf kbar ta' ewro. Issa, din il-mara ħarbet minn Malta bit-tifla tagħha Aurelia, u aħna tkellimna ma' missier it-tifla, Andreas, li jinsab inkwetat ħafna, l-ewwel nett għaliex din il-mara kellha ordni mill-Qorti biex ma toħroġx minn Malta, u t-tieni, għaliex it-tifla għandha kundizzjoni medika serja. Andreas jgħix Malta mat-tifla l-oħra tiegħu, li tiġi l-oħt il-kbira ta' Aurelia, u minħabba li kien jaf bir-rekord kriminali tal-mara, għamel minn kollox biex ma jħallihiex titlaq minn Malta. Saħansitra rnexxielu jġib ordni mill-Qorti biex ma tkunx tista' titlaq mill-pajjiż. Madanakollu, fl-1 ta' Marzu li għadda, sid il-kera fejn kienet qed toqgħod il-mara għarraf lil Andreas li mar u sab l-appartament vojt. U Andreas ilu jfittex lill-mara u lil bintu minn dakinhar. Ma' Xarabank, Andreas jispjega li l-mara ħarbet minn Malta bit-tifla ta' sena mingħajr ma kkonsultatu u jistqarr li bħala missier it-tifla prova jagħmel minn kollox biex ma jħallihiex titlaq, imma b'dispjaċir kbir u b'diżappunt fl-awtoritajiet Maltin jgħid li xorta rnexxielha taħrab. Il-mara għandha diversi konvizzjonijiet f'pajjiżi differenti. Is-sena l-oħra ammettiet mal-Pulizija li f'Malta biss wettqet mhux inqas minn 12-il każ ta' frodi u fil-passat ġiet saħansitra deportata mill-Ġermanja fuq każijiet simili. Xi ġimgħat ilu, fuq il- tagħna xarabank.com.mt aħna wkoll konna ppublikajna l-istorja ta' intraprenditur żagħżugħ Malti li ngidem minn din il-mara wara li talbitu jorganizzalha kbir li sewa eluf ta' ewro u baqgħet ma ħallsitu qatt. Fi drabi separati, xi gazzetti Maltin irrappurtaw li din il-mara kienet anke sakkret mara anzjana Serba u ġagħlitha taħdem mingħajr ma titħallas. Andreas jgħid: "Smajt ukoll li qed tiġi mfittxa mill-kredituri Serbi u Kroati għal xi reati oħra." Però l-missier huwa l-aktar inkwetat għaliex bintu l-maħruba, li għad għandha biss sena, għandha kundizzjoni medika serja ħafna. Din il-kundizzjoni tikkrea żbilanċ fil-fluwidi tal-moħħ u twassal biex minn età żgħira, it-tifla tikbrilha rasha aktar min-normal. Andreas jgħid li minħabba f'hekk, meta kienet għadha Malta, it-tifla kellha li kienet tkun magħha 24 siegħa kuljum, sebat ijiem fil-ġimgħa. Kienet saħansitra torqod ħdejha, mhux aktar minn metru 'l bogħod minnha. Dan għaliex ras it-tifla hija fraġli ħafna, u jekk taħbatha ma' xi mkien taf tkompli tħarbat il-fluwidi u tikkaġuna defiċjenza mentali għal dejjem, jew saħanistra, tista' tmut fi ftit sigħat. Andreas jgħid li t-tifla għamlulha żewġ operazzjonijiet f'Mater Dei u suppost li tkun dejjem viċin tat-tim mediku tagħha, biex jekk jiġrilha xi ħaġa jkunu jistgħu jikkurawha mall-ewwel. Imma Andreas huwa nkwetat għall-mewt, għaliex issa li sfat maħruba ma' ommha, ma jafx fejn hi u ma jafx jekk hix qed tirċievi l-kura medika li tant għandha bżonn. "Aurelia ma tistax issiefer jew tirkeb fuq vjaġġi twal, u jekk ikun hemm il-ħsieb li ssiefer, trid tiġi invistata minn qabel mit-tobba," isostni Andreas, li bħalissa jinsab inkwetat għall-aħħar minħabba bintu. Meta staqsejna lil Andreas jekk jafx fejn tista' tkun bintu qalilna li m'għandux idea. "Il-passat tagħha huwa mimli qerq, frodi u ma taċċettax ir-responsabbiltà tal-azzjonijiet li tkun wettqet. Għandha tendenza li taħrab mill-problemi u mill-vittmi tagħha," spjegalna Andreas. "Ippruvajt ngħinha tirranġa l-konsegwenzi tal-azzjonijiet li ħadet fil-passat, u darba ħsibt li se taffaċċja l-affarijiet, imma kont żbaljat." Andreas jisħaq jekk il-mara rnexxielha taħrab minkejja li kellha ordni mill-Qorti "x'tama għandna biex nipproteġu lit-tfal tagħna mill-predaturi?" U jżid jgħid: "Naf ukoll li fl-2014, din is-sitwazzjoni diġà ġrat u ma tgħallimniex minnha." "Ninsab imnikket, imbeżża' u nimmissja d-dawl ta' ħajti," qalilna Andreas. Filwaqt li stqarr li sab ħafna appoġġ u għajnuna mingħand in-nies u l-għaqdiet, qal li mhux se jistrieħ qabel jara lil bintu tirritorna d-dar qawwija u sħiħa. Dan mhuwiex l-ewwel każ ta' dan it-tip li daħlilna fl-uffiċċju ta' Xarabank u bħalissa qed naħdmu fuq diversi każijiet ta' tfal li nħatfu minn wieħed mill-ġenituri u ttieħdu f'pajjiż barra minn Malta mingħajr permess. Jekk inti għandek xi informazzjoni dwar il-każ ta' Andreas tista' tibgħat email direttament lil Andreas fuq teamaureliamalta@gmail.com.
Il-mara li frodat ħafna Maltin tibqa' taħrab...did-darba bit-tifla b'kollox